

























I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Gentamicin Basi 40 mg/ml injekcinis tirpalas


2.	KOKYBINĖ IR KIEKYBINĖ SUDĖTIS

Kiekviename Gentamicin Basi ml yra 66,67 mg gentamicino sulfato, atitinkančio 40 mg gentamicino.

Pagalbinės medžiagos, kurių poveikis žinomas
Metilo parahidroksibenzoatas: 1,8 mg/ml.
Propilo parahidroksibenzoatas: 0,2 mg/ml.
Natrio metabisulfitas (E223): 3,2 mg/ml.
Natris (natrio metabisulfito ir dinatrio edetato pavidalu): 0,786 mg/ml.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Injekcinis tirpalas.
Tirpalo pH svyruoja nuo 3,0 iki 5,5.
Osmoliališkumas: 146–178 mOsm/kg.


4.	KLINIKINĖ INFORMACIJA

4.1	Terapinės indikacijos

Gentamicin Basi skirtas suaugusieųjų ir vaikų (nuo gimimo) toliau išvardytoms infekcijoms gydyti, kai mažiau toksiškos antimikrobinės medžiagos yra neveiksmingos (žr. 4.4 ir 5.1 skyrius).

Esant minėtoms sąlygoms, Gentamicin Basi skirtas toliau išvardytoms infekcijoms, sukeltoms jautrių mikroorganizmų, gydyti:

-	komplikuotai šlapimo takų infekcijai (kŠTI), įskaitant ūminį pielonefritą;
-	komplikuotai intraabdominalinei infekcijai (kIAI);
-	ligoninėje įgytai pneumonijai (LĮP), įskaitant su dirbtine plaučių ventiliacija susijusią pneumoniją (DPVSP);
-	bronchopulmonines infekcijas cistine fibroze sergantiems pacientams; 
-	infekcinį endokarditą;
-	odos ir minkštųjų audinių infekcijas, įskaitant nudegimų žaizdų infekcijas;
-	pacientams, kuriems yra bakteremija, pasireiškusi kartu su ar įtariama, kad yra susijusi su kuria nors pirmiau išvardyta infekcija.

Gentamicin Basi galima vartoti priešoperaciniu laikotarpiu operacinės žaizdos infekcijos profilaktikai.

Reikia atsižvelgti į oficialias tinkamo antimibakterinių vaistinių preparatų vartojimo rekomendacijas.

4.2	Dozavimas ir vartojimo metodas

Dozavimas

Dozė priklauso nuo klinikinės būklės sunkumo, kur vyksta gydymas, paciento inkstų funkcijos ir infekcijos rūšies. 
Dozė apskaičiuojama remiantis paciento kūno svoriu. Dozavimo planas skiriant vaistinio preparato į veną ir į raumenis yra toks pat. Gydymo metu pacientas turi vartoti pakankamai skysčių.

Suaugusiems

Gydymas
Gentamicinas paprastai skiriamas gydymo kartu su kitais antibiotikai pradžioje ir ilgiausiai 7 paras, gydymas įprastai nutraukiamas praėjus 48–72 valandoms (t.y. kai gaunami jautrumo antibiotikams tyrimo rezultatai).

Pageidaujamas dozavimo planas yra vienkartinė paros dozė (VPD), t.y. visa paros dozė suleidžiama kaip viena injekcija per parą (žr. 4.4 skyrių).

Esant tam tikroms situacijoms, paros dozė gali būti padalinta į 2 per parą suleidžiamas injekcijas. Pagal oficialias rekomendacijas dozė yra 3–6 mg/kg per parą, didžiausia dozė yra 6 mg/kg per parą ypač rekomenduojama gydymo pradžioje, esant sunkioms infekcijoms ir (arba) tais atvejais, kai yra sumažėjusio jautrumo gentamicinui bakterijų padermės sukeltos infekcijos rizika ir padidėjusi minimali slopinamoji gentamicino koncentracija (MSK).

Profilaktika
Prieš operaciją reikia skirti vienkartinę 5 mg/kg dozę.

Vaikų populiacija

Gydymas
Rekomenduojama paros dozė vaikams ir paaugliams, kurių inkstų funkcija normali, yra 3–6 mg/kg kūno svorio per parą vartojama kaip vienkartinė dozė (pageidautina) ar padalinta į dvi vienkartines dozes.

Paros dozė vyresniems kaip vieno mėnesio kūdikiams yra 4,5–7,5 mg/kg kūno svorio per parą, suleidžiama kaip 1 (pageidautina) ar 2 vienkartinės dozės.

Paros dozė naujagimiams ir prieš laiką gimusiems kūdikiams (0–4 savaičių amžiaus) yra 4–7 mg/kg kūno svorio per parą. Dėl ilgesnio pusinės eliminacijos laikotarpio naujagimiams reikia leisti 1 vienkartinę dozę per parą.

Ypatingą dėmesį reikia skirti paruošimui (ištirpinimui) ir skiriamam kiekiui. Bet kokia, net mažiausia klaida, gali daryti didelę įtaką kraujo serume susidariusiai koncentracijai.

Vaikams, kuriųinkstų funkcija sutrikusi, dozavimo rekomendacijų nėra.

Profilaktika
Prieš operaciją suleidžiama vienkartinė dozė turi būti 2,5 mg/kg. 

Pacientai, kurių inkstų funkcija sutrikusi
Esant sutrikusiai inkstų funkcijai rekomenduojama sumažinti paros dozę ir ją pakoreguoti pagal inkstų funkciją. 

Siekiant koreguoti terapinę koncentraciją kraujo plazmoje (mažinti dozę ar didinti dozavimo intervalą), pacientus, kurių inkstų funkcija sutrikusi, reikia stebėti (žr. 4.4 skyrių). 

Tiek dozės mažinimas, tiek intervalo ilginimas yra tinkami sprendimai. Tačiau reikia nepamiršti, kad toliau aprašytu būdu nustatytos dozės yra tik apytikslės ir jas skiriant atskirų pacientų organizmuose gali susidaryti skirtingos koncentracijos. Todėl gentamicino koncentracija kraujo serume turi būti nustatoma atitinkamam pacientui, kad pagal tai būtų galima jam pritaikyti dozę.

1) Dozavimo intervalo ilginimas skiriant normalią dozę: 
Kadangi gentamicino klirensas yra tiesiogiai proporcingas kreatinino klirensui, galima naudoti toliau pateikiamą apytikslią lygtį: 

Normalus dozės intervalas x (normalus kreatinino klirensas/paciento kreatinino klirensas) = tolesnis dozės intervalas. 

Remiantis normaliu 100 ml/min. kreatinino klirensu ir paciento kreatinino klirensu 30 ml/min., vartojimo intervalas skiriant pastovią dozę, šiuo atveju būtų 26 valandos (8 x 100/30 [h]).

Normali dozė (80 mg) taikant pailgintą dozavimo intervalą

	Šlapalo koncentracija kraujyje (mg/100 ml) 
	Kreatinino klirensas (ml/min)
	Dozė ir dozavimo intervalas

	< 40
	> 72
	80 mg* kas 8 valandas

	40 – 100
	30 – 72
	80 mg* kas 12 valandų

	100 – 200
	12 – 30
	80 mg* kas 24 valandas

	> 200
	6 – 12
	80 mg* kas 48 valandas

	*Pacientams, sveriantiems < 60 kg dozę reikia sumažinti iki 60 mg.



2) Dozės mažinimas esant normaliam dozavimo intervalui: 
Po įprastos pradinės dozės, normalią rekomenduojamą dozę padalijus iš kreatinino kiekio kraujo serume, gautą dozę galima laikyti apytikslia sumažinta doze, kurią reikia vartoti kas 8 valandas.

Todėl po pradinės 60 mg dozės (1 mg/kg; 60:2), 60 kg sveriantis pacientas, kurio kreatinino koncentracija kraujo serume yra 2,0 mg/100 ml, kas 8 valandas gali vartoti po 30 mg. 
Arba po įprastos pradinės dozės, tolesnės dozės kas 8 valandas gali būti apskaičiuojamos pagal formulę:

Normali dozė × paciento kreatinino klirensas/normalus kreatinino klirensas (100 ml/min) = tolesnė dozė. 

Sumažinta dozė esant normaliam dozavimo intervalui (kas 8 valandas) 

	Kreatinino koncentracija kraujo serume (mg/100 ml)
	Apytikslis kreatinino klirenso greitis (ml/min/1,73 m2)
	Įprastos dozės procentinė dalis

	< 1,0
	> 100
	100

	1,1 – 1,3
	70 – 100
	80

	1,4 – 1,6
	55 – 70
	65

	1,7 – 1,9
	45 – 55
	55

	2,0 – 2,2
	40 – 45
	50

	2,3 – 2,5
	35 – 40
	40

	2,6 – 3,0
	30 – 35
	35

	3,1 – 3,5
	25 – 30
	30

	3,6 – 4,0
	20 – 25
	25

	4,1 – 5,1
	15 – 20
	20

	5,2 – 6,6
	10 – 15
	15

	6,7 – 8,0
	< 10
	10


Kreatinino klirensas turėtų būti pagrindinis rodiklis, ypač senyviems pacientams ir pacientams, kurių kreatinino koncentracija kraujo serume svyruoja, kaip tai būna esant sunkioms infekcijoms (pvz., sepsiui).

Reikia pabrėžti, kad inkstų funkcija gydymo gentamicinu metu gali pakisti.

Dozavimas pacientams, kuriems atliekama hemodializė
Gentamicinas pašalinamas dializės metu. 4–5 valandas trunkančios hemodializės metu tikėtinas koncentracijos sumažėjimas yra 50 – 60 %, o 8–12 valandų trunkančios hemodializės metu – koncentracijos sumažėjimas 70–80 %. Po kiekvienos dializės dozę reikia pritaikyti individuliai, atsižvelgiant į tuo metu esančią gentamicino koncentraciją kraujo serume.
Normali po dializės rekomenduojama dozė yra 1–1,7 mg/kg kūno svorio.

Senyviems pacientams
Yra nedaug duomenų, rodančių, kad senyvi pacientai yra jautresni aminoglikozidų toksiniam poveikiui, neatsižvelgiant, ar tai yra antrinė priežastis, susijusi su ankstesniu klausos ar vestibulinės funkcijos sutrikimu arba ribiniu inkstų funkcijos sutrikimu. Atitinkamai reikia atidžiai stebėti gydymą dažnai tikrinant gentamicino koncentraciją kraujo serume, vertinant inkstų funkciją ir ototoksiškumo požymius. Jei inkstų funkcija sutrikusi, reikia sumažinti rekomenduojamą paros dozę ir ją pritaikyti pagal inkstų funkciją. 

Nutukę pacientai
Dozę mg/kg reikia apskaičiuoti atsižvelgiant į pakoreguotą kūno svorį:
Pakoreguotas kūno svoris = idealus svoris1 + 0,43 x antsvoris (Antsvoris = bendras svoris – idealus svoris)

1 Lorenco (Lorentz) formulė (idealus svoris, išreikštas kg):
Moterims = (ūgis (cm) – 100) – ([ūgis (cm) – 150] / 2)
Vyrams = (ūgis (cm) – 100) – ([ūgis (cm) – 150] / 4)
Šios formulės naudojimo sąlygos: nuo 18 metų;
• ūgis tarp 140 ir 220 cm. 

Pacientams, kurių kepenų funkcija sutrikusi
Pacientams, kurių kepenų funkcija sutrikusi, dozės keisti nereikia. 

Stebėjimo patarimai
Rekomenduojama stebėti gentamicino koncentraciją kraujo serume, ypač senyviems pacientams, naujagimiams ir pacientams, kurių inkstų funkcija sutrikusi. Jei neįmanoma stebėti gentamicino koncentracijos kraujo serume, jo skirti negalima.

Visuotinai priimtų gentamicino terapinio vaistinio preparato stebėjimo gairių nėra. Jei yra, reikia vadovautis vietinėmis stebėjimo ir dozės koregavimo gairėmis.

Siekiant užtikrinti, kad intervalas tarp dozių yra teisingas, rekomenduojama stebėti koncentraciją prieš suleidžiant dozę (mažiausią koncentraciją). Mažiausia koncentracija matuojama dozavimo intervalo pabaigoje ir neturi viršyti 1 mg/l dozuojant kartą per parą arba 2 mg/l dozuojant kelis kartus per parą. Nurodytas koncentracijas viršijanti koncentracija rodo, kad reikia ilginti intervalą tarp dozių, o ne mažinti dozę.

Siekiant patikrinti, ar dozė tinkama arba kad ji nėra per didelė ir nesukels toksinio poveikio, rekomenduojama stebėti koncentraciją suleidus dozę (didžiausią koncentraciją). Didžiausią koncentraciją reikia matuoti praėjus valandai po vartojimo į veną ar į raumenis, kai vaistinis preparatas suleidžiamas iškart, arba po 30 minučių pasibaigus infuzijai. < 4 mg/l koncentracija kraujo plazmoje rodo, kad dozė tikėtina yra nepakankama ir reikia apsvarstyti dozės didinimą.

Siekiant patvirtinti, kad nauja dozė ir dozavimo intervalas yra tinkami, bet koks dozės keitimas turi būti apsvarstytas iš naujo turint koncentracijas prieš ir po dozės vartojimo. 

Vartojimo metodas

Leisti į veną arba į raumenis.

Injekcinį tirpalą galima leisti tiesiai į veną prieš tai nepraskiedus ir leidžiant lėtai (3–5 min.). Taip pat galima reikalingą gentamicino kiekį praskiesti iki 100 ml naudojant 9 mg/ml (0,9 %) natrio chlorido injekcinį tirpalą arba 50 mg/ml (5 %) gliukozės injekcinį tirpalą, ir gautą tirpalą infuzijos būdu suleisti ne ilgiau kaip per 20 minučių.

4.3	Kontraindikacijos

Padidėjęs jautrumas ar sunkios toksinio poveikio reakcijos veikliajai medžiagai ar kitiems aminoglikozidams arba bet kuriai 6.1 skyriuje nurodytai pagalbinei medžiagai.

4.4	Specialūs įspėjimai ir atsargumo priemonės

Vartojimas su kitais neurotoksiškais ar nefrotoksiškais antibiotikais
Reikia vengti kartu ir (arba) paeiliui taikomo sisteminio ar vietinio ant odos gydymo kitais galimai neurotoksiškais ir (arba) nefrotoksiškais vaistiniais preparatais.

Buvo gauta pranešimų apie po aminoglikozidų vartojimo pasireiškusius nervo ir raumens jungties blokadą bei kvėpavimo paralyžių pacientams, kuriems anestezijos metu buvo skirta nedepoliarizuojančių raumenų relaksantų.. Šiuos pacientus taip pat reikia labai atidžiai stebėti (žr. 4.8 skyrių).

Ototoksiškumas
Galimas prieangio ir sraigės (vestibulokochlearinių) nervų (aštuntojo galvinio nervo), veikiančių pusiausvyrą ir klausą, pažeidimas. Vestibulinio aparato pažeidimas yra dažniausia ototoksinė reakcija. Klausos praradimas iš pradžių pasireiškia kaip aukštų dažnių garsų girdėjimo susilpnėjimas ir paprastai yra negrįžtamas. Ototoksiškumo simptomai yra: svaigulys, skambėjimo/švilpimo garsai, t.y. ūžesys (tinnitus), galvos svaigimas (vertigo) ir retesnis – klausos praradimas (žr. 4.8 skyrių).

Ototoksiškumo rizika yra didesnė pacientams, kuriems yra motochondrijų DNR mutacijų (ypač, 12S rRNR geno nukleotido 1555 A ir G pakeitimas), net jei aminoglikozidų koncentracija kraujo serume gydymo metu yra rekomenduojamame intervale. Tokiems pacientams reikia apsvarstyti kitus gydymo pasirinkimus.

Pacientėms, kurių motinos anamnezėje buvo atitinkamų mutacijų arba aminoglikozidų sukeltas kurtumas, prieš gydymą reikia apsvarstyti alternatyvų gydymą arba genetinius tyrimus.

Pacientams, kuriems yra galutinės stadijos inkstų liga, atliekama hemodializė su pertraukomis ar nuolatinė peritoninė dializė, toksinis poveikis paprastai būna tik klausai, nes inkstai jau nefunkcionuoja.

Superinfekcijos
Gydymas gentamicinu gali sukelti pernelyg didelį vaistiniam preparatui atsparių mikroorganizmų augimą. Jei taip nutinka, reikia pradėti atitinkamą gydymą.

Su antibiotikais susijęs viduriavimas ir pseudomembraninis kolitas 
Buvo gauta pranešimų apie gentamicino kartu su kitais antibiotikais vartojimo metu stebėtą viduriavimą ir pseudomembraninį kolitą. Šios diagnozės turi būti apsvarstytos kiekvienam pacientui, kuriam gydymo metu ar iškart pabaigus gydymą pasireiškia viduriavimas. Jei pacientui gydymo metu pasireiškia sunkus viduriavimas ir (arba) viduriavimas su krauju, gentamicino vartojimą reikia nutraukti ir pradėti atitinkamą gydymą. Peristaltiką slopinančių vaistinių preparatų skirti negalima (žr. 4.8 skyrių).

Raumenų silpnumas
Kadangi gentamicinas pasižymi nervo ir raumens jungtį blokuojančiomis savybėmis, ypatingą dėmesį reikia skirti jau esančioms nervų ir raumenų ligoms (pvz., Parkinsono ligai ar generalizuotai miastenijai). Tokius pacientus visuomet reikia atidžiai stebėti (žr. 4.8 skyrių).

Vienkartinė paros dozė (VPD)
VPD optimizuoja farmakokinetinius ir farmakodinaminius rodiklius (žr. 5.1 skyrių), gerina pasiskirstymą audiniuose, klinikinis poveikis beveik toks pat kaip vartojant dozę, padalintą į kelias injekcines dozes per parą, VPD sukeliamas toksinis poveikis inkstams ir klausai yra toks pat ar net mažesnis, lyginant su kitais vartojimo metodais, bei toks vartojimas sumažina atsparių mutavusių padermių atsiradimo riziką.

-Sutrikusi inkstų funkcija
Jei jau yra diagnozuotas ūminis ar lėtinis inkstų funkcijos sutrikimas, aminoglikozidų galima vartoti tik jei yra absoliučiai būtina. Reikia peržiūrėti visus kitus galimus toksinio poveikio inkstams nesukeliančius variantus. Pacientams, kuriems yra inkstų funkcijos sutrikimas, reikia koreguoti dozę (žr. 4.2 skyrių).

Klinikiniai inkstų pažaidos požymiai yra: proteinurija, cilindrurija, hematurija, oligurija, padidėjęs kreatinino ir šlapalo kiekis kraujyje. Pavieniais atvejais gali pasireikšti ūminis inkstų nepakankamumas (žr. 4.8 skyrių).

Vaikų populiacija
Remiantis turimais duomenimis, toksinis poveikis naujagimių ir vaikų inkstams ir klausai išlieka retas.

Senyviems pacientams
Senyvų pacientų inkstų funkcija gali būti sutrikusi ir to gali nerodyti įprasti tyrimai, tokie kaip šlapalo azoto koncentracijos kraujyje ir kreatinino kiekio kraujo serume tyrimai. Praktiškiau yra nustatyti kreatinino klirensą. Šiems pacientams ypač svarbu patikrinti inkstų funkciją.

Pacientai su sunkiais nudegimais
Pacientai su sunkiais nudegimais dėl pakitusios farmakokinetikos turi būti stebimi ypač atidžiai.

Gentamicin Basi sudėtyje yra natrio metabisulfito, sulfito galinčio jautriems asmenims sukelti alerginio tipo reakcijų, įskaitant anafilaksijos simptomus ir gyvybei pavojingus astmos priepuolius ar ne tokius sunkius astmos priepuolius. Astma sergantys pacientai dažniau būna jautrūs sulfitams.

Gentamicin Basi sudėtyje yra metilo parahidroksibenzoato ir propilo parahidroksibenzoato, kurie gali sukelti alerginių reakcijų, kurios gali būti uždelstos, ir išimtiniais atvejais bronchų spazmą.

Šio vaistinio preparato kiekvienoje dozėje (ampulėje) yra mažiau kaip 1 mmol (23 mg) natrio, t.y. jis beveik neturi reikšmės.

4.5	Sąveika su kitais vaistiniais preparatais ir kitokia sąveika

Kaip ir skiriant kitų aminoglikozidų, reikia vengti kartu ir (arba) paeiliui taikomo sisteminio ar vietinio ant odos gydymo kitais galimai neurotoksiškais ir (arba) nefrotoksiškais vaistiniais preparatais.. Gentamicin Basi vartojant su kitais galimai nefrotoksiškais vaistiniais preparatais didėja toksinio poveikio inkstams rizika. Tokie vaistiniai preparatai apima aminoglikozidus, vankomiciną, polimiksiną B, kolistiną, cheminius platinos junginius, dideles metotreksato dozes, ifosfamidą pentamidiną, foskarnetą, kai kuriuos antivirusiniusvaistinius preparatus (aciklovirą, ganciklovirą, adefovirą, cidofovirą, tenofovirą), amfotericiną B, imunosupresantus, tokius kaip ciklosporinas ar takrolimuzas ir jodo kontrastines medžiagas.
Jei vis tik manoma, kad tokį derinį vartoti būtina, reikia griežtai stebėti inkstų funkciją atliekant atitinkamus laboratorinius tyrimus.

Taip pat reikia vengti gentamicino skyrimo kartu su stipriais diuretikais, tokiais kaip etakrino rūgštis ar furozemidas, nes šie diuretikai patys vieni gali sukelti ototoksinį poveikį. Skiriant diuretikus į veną, jie gali padidinti aminoglikozidų toksinį poveikį, pakeisdami antibiotiko koncentraciją kraujo serume ir audiniuose (žr. 4.4 skyrių).

Kartu vartojant aminoglikozidų ir kai kurių cefalosporinų gali padidėti toksinis poveikis inkstams (žr. 4.4 skyrių).

Katėms duodant dideles gentamicino dozes (40 mg/kg), buvo pranešta apie nervo ir raumens jungties blokadą ir kvėpavimo paralyžių. Reikia turėti omenyje, kad yra šių reiškinių atsiradimo galimybė, jei genatmicino skiriama pacientams, gydomiems nervo ir raumens jungtį blokuojančiais vaistiniais preparatais, tokiais kaip sukcinilcholinas, tubokurarinas ar dekametonis, anestetikais ar atliekant didelės apimties kraujo su antikoaguliantais citratais perpylimą. Jei pasireiškia blokada, šį reiškinį gali pakeisti kalcio druskų vartojimas.

In vitro aminoglikozidų ir betalaktaminių antibiotikų (penicilinų ar cefalosporinų) mišinys gali sukelti reikšmingą abipusį veikimo sumažėjimą. Buvo pranešta apie pacientams, kuriems buvo inkstų nepakankamumas, ir kai kuriems pacientams, kurių inkstų funkcija buvo normali, sumažėjusį pusinės eliminacijos kraujo serume laiką arba sumažėjusią aminoglikozidų koncentraciją kraujo serume, net ir tais atvejais, kai aminoglikozidas ir penicilino tipo vaistinis preparatas buvo vartojami atskirai ir skirtingais būdais. Buvo gauta pranešimų apie sutrumpėjusį gentamicino pusinės eliminacijos laiką kraujo serume pacientams, kuriems buvo sunkus inkstų nepakankamumas ir jie buvo gydyti karbenicilinu ir gentamicinu. Ši aminoglikozido inaktyvacija yra kliniškai reikšminga tik jei pacientams yra sunkus inkstų nepakankamumas.

4.6	Vaisingumas, nėštumo ir žindymo laikotarpis

Nėštumas
Nėra pakankamai duomenų apie gentamicino vartojimą nėštumo metu. Tyrimai su gyvūnais parodė toksinį gentamicino poveikį reprodukcijai (žr. 5.3 skyrių).

Gentamicinas prasiskverbia per placentą. Dėl galimos vaisiaus vidinės ausies ir inkstų pažaidos rizikos gentamicino nėštumo metu vartoti negalima, nebent yra gyvybei pavojinga indikacija ir nėra kito gydymo pasirinkimo.

Jei nėštumo metu buvo vartojama gentamicino, rekomenduojama stebėti naujagimio klausą ir inkstų funkciją.

Žindymas
Gentamicino labai mažais kiekiais išsiskiria į gydomų moterų pieną. Dėl galimų sunkių nepageidaujamų aminoglikozidų reakcijų žindomiems vaikams, atsižvelgiant į gydymo naudą motinai, reikia nuspręsti, ar nutraukti žindymą ar nutraukti arba susilaikyti nuo gydymo. Žindomam kūdikiui gali pasireikšti viduriavimas ir grybelinė gleivinių infekcija ir dėl to gali prireikti nutraukti žindymą. Reikia nepamiršti ir įsijautrinimo galimybės.

Vaisingumas
Duomenų apie gentamicino poveikį žmonių vaisingumui nėra. Buvo dokumentuotų nepageidaujamų gentamicino reiškinių gyvūnų patinų vaisingumui atvejų (žr. 5.3 skyrių). Vyrams reikia patarti nepradėti kūdikio gydymo metu ir naudoti veiksmingas kontracepcijos priemones gydymo metu ir iki 3 mėnesių po gydymo. Prieš pradedant gydymą pacientams vyrams reikia patarti pasikonsultuoti dėl spermos išsaugojimo.

4.7	Poveikis gebėjimui vairuoti ir valdyti mechanizmus

Poveikio gebėjimui vairuoti ir valdyti mechanizmus tyrimų neatlikta.

Kadangi šis vaistinis preparatas gali sukelti pusiausvyros sutrikimų, vairuotojus ir mechanizmų operatorius reikia įspėti apie galimą riziką. 

4.8	Nepageidaujamas poveikis

Esant tam tikroms sąlygoms gentamicinas sukelia ototoksinį ir (arba) nefrotoksinį poveikį. Inkstų funkcijos sutrikimas gentamicinu gydomiems pacientams stebimas dažnai ir dažniausiai grįžtamas nutraukus gydymą. Dažniausiai toksinis poveikis inkstams susijęs su pernelyg didelėmis dozėmis ar ilgai trukusiu gydymu, jau buvusiais inkstų sutrikimais ar su kitomis nefrotoksinį poveikį sukeliančiomis medžiagomis.

Toliau išvardytos nepageidaujamos reakcijos, kurios, kaip manoma, bent jau gali būti susijusios su gydymu, suskirstytos pagal organų sistemų klases ir absoliutų dažnį. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

Nepageidaujamų reakcijų santrauka lentelėje

	Organų sistemų klasė
	Dažnas
nuo ≥ 1/100 iki < 1/10
	Nedažnas
nuo ≥ 1/1 000 iki < 1/100
	Retas
nuo ≥ 1/10 000 iki < 1/1 000
	Labai retas
< 1/10 000
	Dažnis nežinomas (negali būti apskaičiuotas pagal turimus duomenis)

	Infekcijos ir infestacijos
	
	
	
	Superinfekcija (sukelta gentamicinui atsparių bakterijų, pseudomembraninis kolitas (žr. 4.4 skyrių)1
	

	Kraujo ir limfinės sistemos sutrikimai
	
	Diskrazija
	
	Trombocitopenija, retikulocitopenija, leukopenija, eozinofilija, granulocitopenija, anemija
	

	Imuninės sistemos sutrikimai
	
	
	
	Įvairaus sunkumo laipsnio padidėjusio jautrumo reakcijos nuo išbėrimo ir niežėjimo, vaistinių preparatų sukelto karščiavimo iki sunkių ūminių padidėjusio jautrumo reakcijų (anafilaksijos) ir iki anafilaksinių reakcijų (įskaitant anafilaksinį šoką)
	

	Metabolizmo ir mitybos sutrikimai
	
	
	Hipokalemija, hipokalcemija, hipomagnezemija, pseudo-Barterio (Bartter) sindromas pacientams, gydomiems didelėmis dozėmis ilgą laiką (ilgiau kaip 4 savaites), apetito praradimas, kūno svorio sumažėjimas
	Hipofosfatemija
	

	Psichikos sutrikimai
	
	
	
	Sumišimas, haliucinacijos, depresija
	

	Nervų sistemos sutrikimai
	
	
	Polineuropatijos, periferinė parestezija
	Encefalopatija, traukuliai, nervo ir raumens jungties blokada, svaigulys, sutrikusi pusiausvyra, galvos skausmas (žr. 4.4 skyrių)
	Letargija

	Akių sutrikimai
	
	
	
	Regėjimo sutrikimai
	

	Ausų ir labirintų sutrikimai
	
	
	
	Vestibulinio aparato pažeidimas, klausos praradimas, Menjero (Meniere) liga, ūžesys (tinnitus), galvos svaigimas (vertigo) (žr. 4.4 skyrių
	Negrįžtamas klausos praradimas, kurtumas

	Kraujagyslių sutrikimai
	
	
	
	Hipotenzija, hipertenzija
	

	Virškinimo trakto sutrikimai
	
	
	Vėmimas, pykinimas, padidėjęs seilėtekis, stomatitas
	
	

	Kepenų, tulžies pūslės ir latakų sutrikimai
	
	
	Aspartataminotransferazės (AST) aktyvumo padidėjimas, alaninaminotransferazės (ALT) aktyvumo padidėjimas, šarminės fosfatazės (ŠF) aktyvumo padidėjimas, grįžtamas bilirubino kiekio padidėjimas kraujo serume (visi grįžtami)
	
	

	Odos ir poodinio audinio sutrikimai
	
	Alerginė odos egzantema
	Odos paraudimas
	Toksinė epidermio nekrolizė2, Lajelio (Lyell) sindromas2, Stivenso-Džonsono (Stevens-Johnson) sindromas2, daugiaformė eritema2, alopecija
	

	Skeleto, raumenų ir jungiamojo audinio sutrikimai
	
	
	Raumenų skausmas (mialgija)
	Amiostazija
	

	Inkstų ir šlapimo takų sutrikimai
	Inkstų funkcijos sutrikimas2
	
	Šlapalo azoto koncentracijos kraujyje padidėjimas (grįžtamas)
	Ūminis inkstų nepakankamumas, hiperfosfaturija, aminoacidurija, Fankonio (Fanconi) tipo sindromas ilgą laiką didelėmis dozėmis gydytiems pacientams (žr. 4.4 skyrių)
	

	Bendrieji sutrikimai ir vartojimo vietos pažeidimai
	
	
	Kūno temperatūros padidėjimas
	Skausmas injekcijos vietoje
	


1 Šiais atvejais buvo skirta ir kitų antibiotikų.
2 Gali pasireikšti kaip padidėjusio jautrumo reakcijos

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Gentamicino terapinis indeksas yra siauras. Susikaupimo atveju (pvz., dėl inkstų funkcijos sutrikimo), gali pasireikšti inkstų ir prieangio ir sraigės (vestibulokochlearinio) nervo pažeidimas.

Gydymas perdozavimo atveju
Nutraukti vaistinio preparato vartojimą. Specifinio priešnuodžio nėra. Gentamicinas iš kraujo gali būti pašalinamas atliekant hemodializę (atliekant peritoninę dializę eliminacija yra lėtesnė ir nepastovi).

Nervo ir raumens jungties blokados gydymas
Pasireiškus nervo ir raumens jungties blokadai (paprastai atsirandančios dėl vaistinių preparatų sąveikos, žr. 4.5 skyrių) rekomenduojama skirti kalcio chlorido ir, jei reikia, taikyti dirbtinį kvėpavimą.


5.	FARMAKOLOGINĖS SAVYBĖS

5.1 	Farmakodinaminės savybės

Farmakoterapinė grupė – antiinfekciniai vaistiniai preparatai sisteminiam naudojimui. Antibakteriniai vaistiniai preparatai sisteminiam naudojimui. Kiti aminoglikozidai, ATC kodas – J01GB03.
Gentamicinas yra aminoglikozidų grupės antibiotikas, gaminamas fermentuojant aktinomicetą Micromonospora purpurea.

Gentamicinas yra sudėtinis antibiotikas, sudarytas iš 3 sudėtinių dalių – gentamicino C1, gentamicino C1a ir gentamicino C2 sulfato druskos pavidalu. Sudėtinių dalių proporcijos yra tokios: C1 – 25–50 %; C1a – 15–40 % ir C2 – 20–50 %.
Gentamicino sulfato, naudojamo Gentamicin Basi injekciniame tirpale, stiprumas yra ne mažesnis kaip 590 mikrogramų gentamicino bazės vienam mg bevandenio gentamicino sulfato.

Veikimo mechanizmas
Gentamicino veikimo mechanizmas pagrįstas trukdymu vykti baltymų biosintezei bakterijos ribosomoje dėl sąveikos su rRNR ir dėl to vykstančio transliacijos slopinimo. Tai sukelia baktericidinį poveikį. Jo baktericidinės savybės yra stipresnės už streptomicino, neomicino ar kanamicino antibakterinį poveikį.

Gentamicinas veikia daugelį aerobinių gramneigiamų ir kai kurias aerobines gramteigiamas bakterijas. Gentamicinas neveikia grybelių, virusų ir daugumos anaerobinių bakterijų.

Farmakokinetikos / farmakodinamikos santykis
Veiksmingumas labiausiai priklauso nuo santykio tarp didžiausios koncentracijos (Cmax) ir patogeno mažiausios slopinamosios koncentracijos (MSK).

Atsparumo mechanizmas 
Atsparumas gentamicinui gali remtis toliau pateiktais mechanizmais: 
· Inaktyvacija fermentais: dažniausias atparumo mechanizmas yra aminoglikozidų molekulių fermentinė modifikacija. Už tai atsakingos acetiltransferazės, fosfotransferazės ar nukleotidiltransferazės ir tai dažniausiai plazmidėse koduojamas atsparumas.
· Sumažėjęs prasiskverbimas ir aktyvus efliuksas: šie atsparumo mechanizmai dažniausiai randami Pseudomonas aeruginosa.
· Taikinio struktūros pasikeitimas: atsparumo priežastis – ribosomose įvykusios modifikacijos. Jos įvyksta dėl mutacijos arba dėl metiltransferazių susidarymo. 

Gentamicinui dažniausiai būdingas kryžminis atsparumas kitiems aminoglikozidų grupės antibiotikams.

Mikroorganizmų jautrumo kriterijai
Europos jautrumo antimikrobiniams vaistiniams preparatams tyrimų komiteto (EUCAST) gentamicinui nustatytos MSK tyrimų klinikinės ribos pateikiamos čia: https://www.ema.europa.eu/documents/other/minimum-inhibitory-concentration-mic-breakpoints_en.xlsx.

Atskirų rūšių atsparumo paplitimas įvairiuose regionuose ir įvairiais laikotarpiais gali skirtis, todėl pageidautina turėti vietinės informacijos apie atsparumą, ypač dėl tinkamo sunkių infekcijų gydymo. Jei atsižvelgiant į vietinę atsparumo situaciją kyla abejonių dėl gentamicino veiksmingumo, gydymo patarimo reiktų kreiptis į ekspertą. Ypač rimtų infekcijų arba nesėkmingo gydymo atveju, reikia nustatyti mikrobiologinę diagnozę – nustatant patogeną ir jo jautrumą gentamicinui.

	Dažniausiai jautrios padermės

	Gramteigiami aerobai 
Listeria monocytogenes
Staphylococcus aureus, meticilinui jautrūs

Gramneigiami aerobai
Campylobacter coli
Campylobacter jejuni
Citrobacter koseri
Enterobacter aerogenes
Enterobacter cloacae
Escherichia coli
Francisella tularensis
Klebsiella oxytoca
Klebsiella pneumoniae
Proteus vulgaris
Salmonella enterica subsp. enterica
Serratia marcescens
Yersinia enterocolitica
Yersinia pseudotuberculosis


	Rūšys, kurių įgytas atsparumas gali būti problema

	Gramteigiami aerobai 
Staphylococcus aureus, meticilinui atsparūs
Staphylococcus epidermidis
Staphylococcus haemolyticus
Staphylococcus hominis

Gramneigiami aerobai 
Acinetobacter spp.
Citrobacter freundii
Morganella morganii
Proteus mirabilis
Pseudomonas aeruginosa


	Natūraliai (iš prigimties) atsparūs mikroorganizmai

	Gramteigiami aerobai
Enterococcus faecalis
Enterococcus faecium
Streptococcus spp.

Gramneigiami aerobai
Burkholderia cepacia
Legionella pneumophila
Stenotrophomonas maltophilia

Anaerobai
Bacteroides spp.
Clostridioides difficile

Kiti
Chlamydia spp.
Chlamydophila spp.
Mycoplasma spp.
Ureaplasma urealyticum




5.2	Farmakokinetinės savybės

Absorbcija
Kaip ir visų aminoglikozidų grupės antibiotikų, gentamicino pavartojus per burną sveika žarnyno gleivinė absorbuoja tik mažą jo kiekį. Todėl gydymui jis skiriamas parenteriniu būdu.

Visą paros dozę skiriant kaip vieną infuziją per parą nustatoma didesnė didžiausia koncentracija ir mažesnė mažiausia koncentracija. Gentamiciną 4 mg/kg kūno svorio skiriant kaip trumpą 30 minučių infuziją per parą, padalintą į tris dozes, suaugusiems pacientams išmatuota didžiausia ir mažiausia gentamicino koncentracija atitinkamai buvo 4,7 μg/ml ir 1,0 μg/ml. Kai tokia pati paros dozė buvo suleista vieną kartą per parą išmatuota didžiausia ir mažiausia koncentracija buvo 9,5 μg/ml ir 0,4 μg/ml.

Terapinė koncentracija kraujo serume paprastai būna 2–8 μg/ml. Didžiausia terapinė koncentracija kraujo serume dozuojant kelis kartus per parą yra 5–10 μg/ml ir 20–30 μg/ml dozuojant kartą per parą. Vartojant įprastai, kai skiriamos kelios dozės per parą, didžiausią koncentracija kraujo serume negali viršyti 10–12 μg/ml. Kai vaistinio preparato skiriama įprastai, suleidžiant kelias dozes per parą, prieš kitos dozės vartojimą koncentracija kraujo serume turi būti mažesnė kaip 2 μg/ml.

Pasiskirstymas
Gentamicino pasiskirstymo tūris yra beveik lygus ekstraląstelinio vandens tūriui. Vanduo sudaro iki 70–75 % naujagimių kūno svorio, kai tuo tarpu suaugusiųjų – 50–55 %. Jų ekstraląstelinio vandens tūris yra didesnis (40 % kūno svorio, lyginant su 25 % suaugusiųjų kūno svorio). Todėl paveikiamas gentamicino pasiskirstymo tūris kilograme kūno svorio ir jis mažėja didėjant amžiui, nuo 0,5–0,7 l/kg neišnešiotiems naujagimiams, iki 0,25 l/kg paaugliams. Didesnis pasiskirstymo tūris kilogramui kūno svorio reiškia, kad norint pasiekti tinkamą didžiausią koncentraciją kraujyje reikia skirti didesnę dozę kilogramui kūno svorio.

Gentamicino pasiskirstymas atskiruose organuose lemia skirtingą koncentraciją audiniuose. Didžiausia koncentracija susidaro inkstų audinyje. Mažesnė koncentracija aptinkama kepenyse ir tulžies pūslėje, plaučiuose ir blužnyje.

Gentamicinas prasiskverbia pro placentą, koncentracija vaisiaus organizme gali sudaryti 30 % motinos kraujo plazmoje esančios koncentracijos. Gentamicinas mažais kiekiais patenka į moterų pieną (aptinkama 1/3 koncentracijos, kaip ir motinos kraujo plazmoje).

Po pakartotinės gentamicino injekcijos maždaug 50 % kraujo plazmoje pasiektos koncentracijos išmatuojama sąnario, pleuros, perikardo ir peritoniniame skystyje. Nesant smegenų dangalų uždegimo gentamicino prasiskverbimas į smegenų skystį yra menkas. Kai yra smegenų dangalų uždegimas, koncentracija siekia iki 30 % kraujo plazmoje išmatuotos koncentracijos.

Prisijungimas prie kraujo plazmos baltymų: mažiau kaip 10 %.

Biotransformacija
Gentamicinas organizme nemetabolizuojamas, bet išskiriamas nepakitęs mikrobiologiškai aktyvios formos. 

Eliminacija
Nepakitęs mikrobiologiškai aktyvios formos gentamicinas daugiausiai šalinamas su šlapimu glomerulų filtracijos būdu. Vyraujantis pusinės eliminacijos periodas pacientams, kurių inkstų funkcija normali, yra maždaug 2–3 valandos.

Senyvų pacientų organizme gentamicino eliminacija vyksta lėčiau lyginant su jaunesniais suaugusiaisiais. 

Vaikams pusinės eliminacijos periodas yra trumpesnis ir, lyginant su suaugusiais pacientais, didesnis klirensas. 
Naujagimiams iki trijų savaičių amžiaus, pusinės eliminacijos periodas kraujo serume yra 1/3 ilgesnis ir dėl nebrandžios inkstų funkcijos eliminacijos greitis yra mažesnis. Vidutinis pusinės eliminacijos laikas 26–34 savaičių gestacinio amžiaus naujagimiams yra maždaug 8 valandos lyginant su 6,7 valandos 35–37 savaičių gestacinio amžiaus naujagimiais. Atitinkamai klirenso vertės didėja nuo 0,05 l/val. 27 savaičių gestacinio amžiaus naujagimiams iki 0,2 l/val. 40 savaičių gestacinio amžiaus naujagimiams.

Gentamicinas kaupiasi inkstų žievės kanalėlių ląstelėse. Dėl gentamicino išsiskyrimo iš gilių audinių, galutinis pusinės eliminacijos laikas yra 100–150 valandų.

Eliminacija vyksta nepriklausomai nuo dozės. Daugiau kaip 90 % medžiagos pašalinama per inkstus. Tik apie 2 % suvartotos dozės iš pacientų, kurių inkstų funkcija normali, organizmo šalinama ne per inkstus. Bendrasis klirensas yra maždaug 0,73 ml x min-1 x kg-1.

Pacientams, kurių inkstų funkcija sutrikusi, pusinės eliminacijos laikas pailgėja priklausomai nuo inkstų funkcijos sutrikimo laipsnio. Palaikant įprastinę dozę gentamicinas kaupiasi. Gentamiciną galima pašalinti dializės būdu.

Ekstrakorporinės hemodializės metu, priklausomai nuo jos trukmės, iš kraujo serumo pašalinama 50–80 % gentamicino. Taip pat galima ir peritoninė dializė. Tokiu atveju pusinės eliminacijos laikas yra 12,5–28,5 valandos ir per 48–72 valandas pašalinama 25 % dozės (žr. 4.2 skyrių).

5.3	Ikiklinikinių saugumo tyrimų duomenys

Lėtinis toksinis poveikis
Lėtinio toksinio poveikio tyrimų su skirtingomis gyvūnų rūšimis metu (skiriant vaistinį preparatą i.m.) buvo stebėtas nefrotoksinis ir ototoksinis poveikis.

Genotoksinis ir kancerogeninis poveikis 
In vitro ir in vivo tyrimų metu gentamicinas nebuvo genotoksiškas. Ilgalaikių gentamicino galimo kancerogeninio poveikio tyrimų su gyvūnais neatlikta.

Toksiškumas ir reprodukcija
Aminoglikozidų klasės antibiotikų tyrimų metu buvo stebėta galima vaisiaus vidinės ausies ir inkstų pažeidimo rizika. Žiurkių ir jūrų kiaulyčių patelėms davus gentamicino, buvo dokumentuoti vaisiaus inkstų sutrikimai.

Vaisingumo sutrikimas
Buvo stebėtas nepageidaujamas poveikis graužikų vaisingumui (pakitusi spermatogenezė ir spermos rodikliai).


6.	FARMACINĖ INFORMACIJA

6.1	Pagalbinių medžiagų sąrašas

Metilo parahidroksibenzoatas
Propilo parahidroksibenzoatas
Natrio metabisulfitas (E223)
Dinatrio edetatas
Injekcinis vanduo

6.2	Nesuderinamumas

Gentamicin Basi negalima maišyti su kitais vaistiniais preparatais ir jį reikia vartoti atskirai rekomenduojamu vartojimo būdu ir pagal dozavimo schemą.

6.3	Tinkamumo laikas

3 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys 

Stiklo ampulės.
Pakuotėje yra 5, 6, 10 arba 50 ampulių po 2 ml.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti ir vaistiniam preparatui ruošti

Specialių reikalavimų nėra.

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

Laboratórios Basi – Indústria Farmacêutica, S.A.
Parque Industrial Manuel Lourenço Ferreira, Lote 15
3450-232 Mortágua
Portugalija
Tel.: + 351 231 920 250 | Faksas: + 351 231 921 055
El. paštas: basi@basi.pt  


8.	REGISTRACIJOS PAŽYMĖJIMO NUMERIS (-IAI) 

LT/1/26/6145/001 – N5
LT/1/26/6145/002 – N6
LT/1/26/6145/003 – N10
LT/1/26/6145/004 – N50


9.	REGISTRAVIMO / PERREGISTRAVIMO DATA

Registravimo data 2026 m. rugsėjo 18 d.


10.	TEKSTO PERŽIŪROS DATA

2026 m. rugsėjo 18 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI





A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Laboratórios Basi - Indústria Farmacêutica, S.A. 
Parque Industrial Manuel Lourenço Ferreira, Lotes 8, 15, 16 
3450-232 Mortágua 
Portugalija


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.


























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

Kartono dėžutė


1.	VAISTINIO PREPARATO PAVADINIMAS

Gentamicin Basi 40 mg/ml injekcinis tirpalas
gentamicinum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekviename ml yra 66,67 mg gentamicino sulfato, atitinkančio 40 mg gentamicino.


3.	PAGALBINIŲ MEDŽIAGŲ SĄRAŠAS

Pagalbinės medžiagos: metilo parahidroksibenzoatas, propilo parahidroksibenzoatas, natrio metabisulfitas, dinatrio edetatas ir injekcinis vanduo.


4.	FARMACINĖ FORMA IR KIEKIS PAKUOTĖJE

Injekcinis tirpalas.

5 ampulės po 2 ml
6 ampulės po 2 ml
10 ampulių po 2 ml
50 ampulių po 2 ml


5.	VARTOJIMO METODAS IR BŪDAS (-AI)

Leisti į veną arba į raumenis.

Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP: [MMMM-mm]


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

Registruotojas
Laboratórios Basi – Indústria Farmacêutica, S.A.
Parque Industrial Manuel Lourenço Ferreira, Lote 15
3450-232 Mortágua
Portugalija
Tel.: + 351 231 920 250 | Faksas: + 351 231 921 055
El. paštas: basi@basi.pt


12.	REGISTRACIJOS PAŽYMĖJIMO NUMERIS (-IAI) 

LT/1/26/6145/001 – N5
LT/1/26/6145/002 – N6
LT/1/26/6145/003 – N10
LT/1/26/6145/004 – N50


13.	SERIJOS NUMERIS 

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

Priimtas pagrindimas informacijos Brailio raštu nepateikti.


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi. 


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC {numeris}
SN {numeris}
NN {numeris} 

MINIMALI INFORMACIJA ANT MAŽŲ VIDINIŲ PAKUOČIŲ

2 ml stiklo ampulės 


1.	VAISTINIO PREPARATO PAVADINIMAS IR VARTOJIMO BŪDAS (-AI)

Gentamicin Basi 40 mg/ml injekcinis tirpalas
gentamicinum
i.v., i.m.


2.	VARTOJIMO METODAS


3.	TINKAMUMO LAIKAS

EXP [MMMM-mm]


4.	SERIJOS NUMERIS 

Lot


5.	KIEKIS (MASĖ, TŪRIS ARBA VIENETAI)

2 ml


6.	KITA

Laboratórios Basi (logotipas) 


























B. PAKUOTĖS LAPELIS

Pakuotės lapelis: informacija vartotojui

Gentamicin Basi 40 mg/ml injekcinis tirpalas
gentamicinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
-	Neišmeskite šio lapelio, nes vėl gali prireikti jį perskaityti. 
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją. Žr. 4 skyrių.

Apie ką rašoma šiame lapelyje?

1.	Kas yra Gentamicin Basi ir kam jis vartojamas 
2.	Kas žinotina prieš vartojant Gentamicin Basi
3.	Kaip vartoti Gentamicin Basi
4.	Galimas šalutinis poveikis 
5.	Kaip laikyti Gentamicin Basi
6.	Pakuotės turinys ir kita informacija


1.	Kas yra Gentamicin Basi ir kam jis vartojamas

Gentamicin Basi priklauso antibiotikų, vadinamų aminoglikozidais, grupei. 
Šis vaistas skiriamas suaugusiųjų ir vaikų nuo gimimo sunkioms bakterijų, kurias gali nužudyti veiklioji medžiaga gentamicinas, sukeltoms infekcijoms gydyti.

Gentamicin Basi Jums gali paskirti toliau išvadytoms ligoms gydyti:
– Komplikuotoms inkstų, šlapimo takų ir šlapimo pūslės infekcijoms
– Pilvo ertmės infekcijoms
– Plaučių ir kvėpavimo takų infekcijoms, atsiradusioms gydymo ligoninėje metu 
– Plaučių infekcijoms dėl cistinės fibrozės
– Bakteriniam vidinio širdies dangalo uždegimui (endokarditui)
– Odos ir minkštųjų audinių infekcijoms, įskaitant sunkius nudegimus.

Gentamicin Basi gali būti naudojamas gydyti bakterinėms kraujo infekcijoms, susijusioms su pirmiau minėtų rūšių infekcijomis.

Gentamicin Basi taip pat skiriamas chirurginių infekcijų profilaktikai.


2.	Kas žinotina prieš vartojant Gentamicin Basi

Gentamicin Basi vartoti draudžiama
-	jeigu yra alergija gentamicinui, kitiems aminoglikozidams arba bet kuriai pagalbinei šio vaisto medžiagai (jos išvardytos 6 skyriuje).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Gentamicin Basi.
· Jei sergate inkstų liga, yra klausos (ausų) ar vestibulinių sutrikimų (pusiausvyros sutrikimų, nevalingų akių judesių), didelės apimties nudegimų ar sergate nervų ir raumenų ligomis, tokiomis kaip generalizuota miastenija ar Parkinsono liga. 
-	Jei esate nėščia ar žindote kūdikį.
-	Jei Jums leidžiamos didelės Gentamicin Basi dozės arba jei gydymas trunka ilgai (ilgiau kaip 7–10 dienų); šiuo atveju bus atidžiai stebimos Jūsų inkstų, klausos ir vestibulinės funkcijos.
Siekiant sumažinti inkstų ir nervų ausyse pažeidimo riziką, gydytojas atidžiai laikysis toliau pateiktų rekomendacijų.
-	Prieš gydymą, gydymo metu ir po jo stebės klausą, ar nepasireiškia skambėjimo / švilpimo garsai (ūžesys (tinnitus)), pusiausvyros sutrikimai, įskaitant svaigulį ir galvos svaigimą (vertigo), bei stebės inkstų funkciją. 
-	Jei Jūsų klausos nervas jau pažeistas arba jei Jūs ilgai gydomas Gentamicin Basi, gali būti papildomai tiriama Jūsų klausa ir pusiausvyra.
-	Parinks dozę pagal Jūsų inkstų pajėgumą.
-	Jei Jūsų atveju reikės, gydymo metu stebės gentamicino kiekį Jūsų kraujyje.

Reikia vengti kartu su gentamicinu vartoti kitų medžiagų, galinčių sukelti ausies nervų ar inkstų pažeidimą. Jei to išvengti negalima, reikia atidžiai stebėti Jūsų inkstų funkciją.

Jei Jums pasireikštų bet kuris iš toliau nurodytų ototoksiškumo simptomų, nedelsiant informuokite gydytoją:
-	Ūžesys (tinnitus) ar skambėjimas ausyse.
-	Abipusis ar vienpusis klausos praradimas.
-	Svaigulys.
-	Nekoordinuoti judesiai.
-	Eisenos nestabilumas.
-	Vaizdo svyravimas ar šokinėjimas.

Jei pasireiškė sunkus viduriavimas, pasitarkite su gydytoju.

Kiti vaistai ir Gentamicin Basi
Jeigu vartojate ar neseniai vartojote kitų vaistų, įskaitant nereceptinius vaistus, arba dėl to nesate tikri, apie tai pasakykite gydytojui arba vaistininkui.
Ši informacija yra labai svarbi, nes Gentamicin Basi vartojant kartu su tam tikrais kitais vaistais gali pasireikšti nepageidaujamas poveikis.

Šie vaistai apima:
-	Kitus galimai toksinį poveikį inkstams sukeliančius vaistus, tokius kaip kiti aminoglikozidai, vankomicinas, polimiksinas B, kolistinas, platinos preparatai, didelės metotreksato dozės, ifosfamidas pentamidinas, foskarnetas, kai kurie antivirusiniai vaistai (pvz., acikloviras, gancikloviras, adefoviras, cidofoviras, tenofoviras), amfotericinas B, imunosupresantai, tokie kaip ciklosporinas ar takrolimuzas, bei kontrastinės medžiagos, kurių sudėtyje yra jodo.
-	Diuretikus, kurie gali sukelti toksinį poveikį ausims: etakrino rūgštis ar furozemidas. Reikia vengti šių vaistų vartojimo kartu su Gentamicin Basi.
-	Kai kuriuos cefalosporinus.
-	Raumenis blokuojančias medžiagas, tokias kaip sukcinilcholinas, tubokurarinas ar dekametonis.

Pacientams, segantiems inkstų liga, Gentamicino Basi vartojant su kitais vaistais, tokiais kaip betalaktaminiais antibiotikais (penicilinu ar cefalosporinais), gali prireikti koreguoti dozę.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. 

Nėštumas
Dėl galimo pavojaus negimusiam kūdikiui, gentamicino nėštumo metu vartoti galima tik esant gyvybei pavojingai būklei, kai nėra kitų saugesnių pasirinkimų. Šio vaisto nėštumo metu vartoti nerekomenduojama, nebent gydytojas nusprendė, kad tai tinkama.

Žindymas
Gydymo gentamicinu metu kūdikio nežindykite. Nedideli gentamicino kiekiai išsiskiria į gydomų moterų pieną ir mažos jo koncentracijos buvo aptiktos žindomų kūdikių kraujo serume. Reikia nuspręsti, ar nutraukti žindymą ar nutraukti ar susilaikyti nuo gydymo gentamicinu. 
Kai motina gydoma šiuo vaistu, žindomam kūdikiui gali pasireikšti viduriavimas ir pienligė burnoje (grybelinė infekcija).

Vaisingumas
Rekomenduojama vyrams gydymo šiuo vaistu metu nepradėti vaiko ir naudoti veiksmingą konctracepciją gydymo metu bei iki 3 mėnesių pabaigus gydymą. Prieš pradedant gydymą pasitarkite su gydytoju dėl spermos išsaugojimo.

Vairavimas ir mechanizmų valdymas
Vairuojant ir valdant mechanizmus rekomenduojama imtis atsargumo priemonių dėl tokių šalutinių poveikių kaip  svaigulys ir galvos svaigimas (vertigo).

Gentamicin Basi sudėtyje yra natrio metabisulfito
Gentamicin Basi sudėtyje yra natrio metabisulfito. Retais atvejais gali sukelti sunkių alerginių (padidėjusio jautrumo) reakcijų ir bronchų spazmą.

Gentamicin Basi sudėtyje yra metilo parahidroksibenzoato ir propilo parahidroksibenzoato
Gali sukelti alerginių reakcijų, kurios gali būti uždelstos, ir išimtiniais atvejais bronchų spazmą.

Gentamicin Basi sudėtyje yra natrio
Kiekvienoje Gentamicin Basi dozėje yra mažiau kaip 1 mmol (23 mg) natrio, t.y. jis beveik neturi reikšmės.


3.	Kaip vartosite Gentamicin Basi

Jums šį vaistą visada suleis gydytojas arba slaugytojas. 

Jūsų gydytojas, atsižvelgdamas į Jūsų svorį, nuspręs, kiek vaisto suleisti. Teisinga dozė taip pat priklauso nuo infekcijos rūšies ir nuo to, ar sergate kitomis ligomis. Gydytojas ar slaugytojas paims Jūsų kraujo, kad patikrintų, ar dozė Jums tinka.

Siekiant patikrinti, ar kraujyje pasiekta reikiama vaisto koncentracija, gentamicino kiekis Jūsų kraujyje bus matuojamas reguliariai. Gydymas gentamicinu gali sukelti klausos ir taip pat inkstų funkcijos pažeidimą. Atsižvelgdamas į Jūsų būklę gydytojas nuspęs, kaip ilgai vartosite gentamiciną. Kai kuriais atvejais, gydytojas prieš pradėdamas gydymą gentamicinu ir gydymo metu gali daryti kraujo tyrimus siekdamas patikrinti inkstų funkciją. Kartais, siekiant patikrinti, ar vaistas neveikia Jūsų klausos, galite būti paprašytas pasitikrinti klausą.

Dozavimas

Gydymas 
Rekomenduojama paros dozė vaikams, paaugliams ir suaugusiesiems, kurių inkstų funkcija normali, yra 3–6 mg/kg kūno svorio per parą ir pageidautina, kad ji būtų suleidžiama kaip viena dozė arba dar galima ją padalinti į 2 atskiras dozes. 

Profilaktika
Prieš operaciją kaip viena dozė turi būti suleidžiama 5 mg/kg dozė.

Vartojimas vaikams

Gydymas
1-erių metų ir vyresniems vaikams, kurių inkstų funkcija normali, rekomenduojama paros dozė yra 3–6 mg/kg per parą, suleidžiama kaip viena dozė (pageidautina) arba padalinta į dvi dozes. Rekomenduojama paros dozė mėnesio amžiaus ir vyresniems kūdikiams yra 4,5–7,5 mg/kg kūno svorio per parą, pageidautina suleidžiama kaip viena dozė arba kitu atveju padalinta į 2 atskiras dozes. Rekomenduojama paros dozė naujagimiams yra 4–7 mg/kg kūno svorio per parą. Dėl ilgesnio pusinės eliminacijos laiko, naujagimiams reikalinga dozė turi būti suleidžiama kaip viena dozė.

Profilaktika
Prieš operaciją kaip viena dozė turi būti suleidžiama 2,5 mg/kg dozė.

Vartojimas pacientams, kuriems yra inkstų funkcijos sutrikimų 
Jei Jums yra inkstų sutrikimų, rekomenduojama paros dozė bus sumažinta ir pritaikyti pagal inkstų funkciją.

Vartojimo metodas 
Šis vaistas leidžiamas į raumenis arba į veną (intraveninė injekcija).
Injekcinis tirpalas gali būti leidžiamas tiesiai į veną jo nepraskiedus ir leidžiant lėtai (3–5 minutes). Kitu atveju reikalingas gentamicino kiekis turi būti praskiestas iki 100 ml naudojant 9 mg/ml (0,9 %) natrio chlorido injekcinį tirpalą arba 50 mg/ml (5 %) gliukozės injekcinį tirpalą, ir tirpalas infuzuojamas ne ilgiau kaip per 20 minučių.

Vartojimo trukmė
Vartojimo trukmę nustato gydyojas.

Įprastoms bakterinėms infekcijoms gydymo trukmė priklauso nuo ligos progresavimo. Paprastai pakanka 7–14 dienų gydymo laikotarpio.

Pageidautina, kad gydymo laikotarpis neviršytų 10–14 dienų.

Reikia vengti vartoti gydymo Gentamicin Basi kursą iškart pasibaigus gydymo aminoglikozidais kurso. Prieš pradedant gydymą gentamicinu, reikia palaukti 7–14 dienų. 

Jei manote, kad Gentamicin Basi veikia per stipriai arba per silpnai, pasitarkite su gydytoju ar vaistininku.

Ką daryti Jums suleido per didelę Gentamicin Basi dozę
Mažai tikėtina, kad gydytojas ar slaugytojas suleis Jums per daug vaisto. Gydytojas ir slaugytojas stebės vaisto vartojimą ir tikrins, koks vaistas Jums leidžiamas. Jei Jums kyla klausimas, kodėl Jums leidžiama vaisto dozė, visuomet klauskite gydytojo ar slaugytojo.

Pamiršus pavartoti Gentamicin Basi
Jūsų gydytojas ar slaugytojas turi nurodymus, kada Jums suleisti vaistą. Labai mažai tikėtina, kad Jums vaistas bus skiriamas ne taip, kaip buvo skirta. Jei manote, kad praleidote dozę, pasitarkite su gydytoju ar slaugytoja.

Nustojus vartoti Gentamicin Basi
Svarbu baigti gydytojo paskirtą gydymo kursą. Galite pradėti jaustis geriau, tačiau svarbu tęsti gydymą, kol gydytojas nurodo. Jei nutrauksite vartojimą, infekcija gali vėl pablogėti.

Jeigu kiltų daugiau klausimų dėl šio vaisto vartojimo, kreipkitės į gydytoją, slaugytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Toliau išvardyti labai reti šalutinio poveikio reiškiniai (gali pasireikšti rečiau kaip 1 iš 10 000 asmenų) gali būti pavojingi gyvybei ir reikalauja neatidėliotinos medicininės pagalbos:
· Alerginės reakcijos (įskaitant sunkias alergines reakcijas, tokias kaip anafilaksija), kurios gali apimti:
· Niežtintį išbėrimą su gumbais arba susidilginimą primenantį išbėrimą (dilgėlinė)
· Delnų, pėdų, kulkšnių, veido, lūpų ar gerklės patinimą, kuris gali sukelti sunkumą ryti ar kvėpuoti
· Alpimą, svaigulį, galvos sukimosi jausmą (mažą kraujospūdį)
· Ūminį inkstų nepakankamumą:
Ūminio inkstų nepakankamumo požymiai yra sumažėjęs šlapimo kiekis arba visiškas šlapimo nebuvimas (oligurija, anurija), gausus šlapinimasis naktį ir bendras pabrinkimas (skysčių susilaikymas).
· Sunkios alerginės odos, burnos ir gerklės reakcijos su pūslėmis ir odos paraudimu (daugiaformė eritema), kuri sunkiais atvejais gali paveikti vidaus organus (Stivenso-Džonsono [Stevens-Jonhson] sindromas, toksinė epidermio nekrolizė), odos lupimasis (toksinė epidermio nekrolizė arba Lajelio [Lyell] sindromas).
· Galvos smegenų ir nervų sutrikimai:
Galvos smegenų pabrinkimas (encefalopatija), raumenų paralyžius (nervo-raumens jungties blokada), traukuliai.

Kitas galimas šalutinis poveikis:
Dažni šalutinio poveikio reiškiniai (gali pasireikšti rečiau kaip 1 iš 10 asmenų): 
· inkstų funkcijos sutrikimai 

Nedažni šalutinio poveikio reiškiniai (gali pasireikšti rečiau kaip 1 iš 100 asmenų): 
· kraujo krešėjimo sutrikimai 
· daugiau ar mažiau intensyvus odos paraudimas be papulių ar pūslių 

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
· mažas kalio, kalcio ar magnio kiekis kraujyje 
· inkstų sutrikimas
· apetito praradimas
· kūno svorio sumažėjimas
· periferinių nervų pažeidimas
· pojūčių praradimas
· blogumas ar vėmimas
· padidėjęs kepenų fermentų aktyvumas ir bilirubino kiekis kraujo serume (visi grįžtami)
· padidėjęs seilėtekis
· burnos gleivinės uždegimas
· odos paraudimas
· raumenų skausmas
· kūno temperatūros padidėjimas
· šlapalo (azoto) koncentracijos kraujyje padidėjimas

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· gentamicinui atsparių mikrobų infekcija
· viduriavimas su arba be kraujo ir (arba) spazminiai skrandžio skausmai
· labai sunkus storosios žarnos uždegimas 
· kraujo sutrikimai, paveikiantys tam tikrus kraujo kompoentus ir paprastai nustatomi atlikus kraujo tyrimą 
· anemija
· fosfatų kiekio sumažėjimas kraujyje
· sumišimas, haliucinacijos, depresija
· svaigulys, galvos svaigimas (vertigo), pusiausvyros sutrikimai, galvos skausmas 
· regėjimo sutrikimai
· klausos praradimas
· vidinės ausies sutrikimai, skambėjimas ausyje
· kraujospūdžio pokyčiai
· plaukų slinkimas
· raumenų nykimas (raumenų masės sumažėjimas) 
· ūminis inkstų nepakankamumas, padidėjęs fosfatų kiekis šlapime ir amino rūgštys šlapime (žinoma kaip Fankonio (Fanconi) sindromas, susijęs su didelėmis ir ilgą laiką vartojamomis dozėmis) 
· skausmas injekcijos vietoje

Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis): 
· negrįžtamas klausos praradimas, kurtumas 
· letargija (energijos ir entuziazmo stoka) 

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Gentamicin Basi

Šį vaistą laikykite vaikams nepastebimoje ir nepasiekiamoje vietoje.

Šiam vaistui specialių laikymo sąlygų nereikia.

Ant dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Gentamicin Basi sudėtis
-	Veiklioji medžiaga yra gentamicinas (sulfato pavidalu). Kiekviename ml Gentamicin Basi injekcinio tirpalo yra 66,67 mg gentamicino sulfato, atitinkančio 40 mg gentamicino.
-	Pagalbinės medžiagos yra metilo parahidroksibenzoatas, propilo parahidroksibenzoatas, natrio metabisulfitas (E223), dinatrio edetatas ir injekcinis vanduo.

Gentamicin Basi išvaizda ir kiekis pakuotėje
Gentamicin Basi 40 mg/ml tiekiamas skaidraus injekcinio tirpalo farmacine forma supakuotas į I tipo stiklo ampules.

- 5, 6, 10 arba 50 ampulių po 2 ml skaidraus injekcinio tirpalo, kiekvienoje ampulėje yra 80 mg gentamicino.

Gali būti tiekiamos ne visų dydžių pakuotės.

Registruotojas
Laboratórios Basi – Indústria Farmacêutica, S.A.
Parque Industrial Manuel Lourenço Ferreira, Lote 15
3450-232 Mortágua
Portugalija
Tel.: + 351 231 920 250 | Faksas: + 351 231 921 055
El. paštas: basi@basi.pt 

Gamintojas
Laboratórios Basi - Indústria Farmacêutica, S.A. 
Parque Industrial Manuel Lourenço Ferreira, Lotes 8, 15, 16 
3450-232 Mortágua 
Portugalija

Šis vaistas Europos ekonominės erdvės valstybėse narėse registruotas tokiais pavadinimais:
Portugalija	Gentamicina Basi
Ispanija	Gentamicina Basi, 40 mg/ml solución inyectable
Latvija	Gentamicin Basi
Lietuva	Gentamicin Basi 40 mg/ml injekcinis tirpalas 
Estija	Gentamicin Basi

Šis pakuotės lapelis paskutinį kartą peržiūrėtas 2026-09-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.



2

